અખબારમાં બળાત્કાર, અકસ્માત, રાજકારણનો કાદવ ઉછાળ અને ગ્લેમર્સ સ્ત્રીઓના ફોટાઓ વચ્ચે ગયા અઠવાડિયે જે સમાચાર વાંચ્યા તો થયું કે આ જ તો છે જીવનના ખરાં સિક્રેટ સુપરસ્ટાર. વરસેક પહેલાં જ્યારે મહારાષ્ટ્રમાં દુકાળગ્રસ્ત વિસ્તારોમાં ખેડૂતો આત્મહત્યા કરી રહ્યા હતા ત્યારે એક સવાલ થયો હતો કે આત્મહત્યા કરનાર ખેડૂતો બધા જ પુરુષો છે. તેમની ન કમાતી પત્નીઓ અને બાળકોનું શું થતું હશે? તેઓ પણ આત્મહત્યા કરશે? એ લોકો તો બિચારા પેલા પુરુષથી ય નબળાં અને પીડિત છે. ગૃહિણી તરીકે પુરુષને મદદરૂપ થવા સિવાય તેમની પત્નીઓનું આગવું વ્યક્તિત્વ કે આર્થિક ટેકો ય ન હોય. બાળકો તો પુરતા કપડાં કે ખાવાનું ય માંડ મેળવી શકતા હશે. પરિસ્થિતિ ખૂબ જ ખરાબ હશે ત્યારે જ તો ખેડૂત આત્મહત્યા કરતો હશે. તો પછી તેમની પત્ની કે બાળકોની આત્મહત્યાની ખબરો કેમ નથી આવતી? એ લોકો કઈ રીતે જીવન જીવે છે એના વિશે કેમ કોઈ રિપોર્ટ નથી વાંચવા મળતો.